SL Uradni list Evropske unije C 186/20

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 186/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„RICCIARELLI DI SIENA“

ES št.: IT-PGI-0005-0666-18.12.2007

ZGO ( X ) ZOP ( )

1. Ime:

„Ricciarelli di Siena“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (Priloga II):

Skupina 2.4: Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz točke 1:

Ime „Ricciarelli di Siena“ se uporablja za pecivo, narejene iz mase mandljev, sladkorja in jajčnega beljaka, pečene v pečici. Ob dajanju na trg mora proizvod imeti naslednje značilnosti: oblika: ovalna rombasta oblika; teža: od 10 do 30 g na kos; mere: daljša diagonala od 50 do 105 mm; krajša diagonala od 30 do 60 mm; debelina od 13 do 20 mm; zunanji videz: zunanjost je bele barve zaradi sladkorne moke z možnimi razpokami testa; rob je zlato zapečen; videz sredice: testo je nežne bež barve, rahlo zapečeno; čvrstost: mehko in nedrobljivo testo; relativna vlažnost: med najmanj 8 % in največ 11,5 %.

3.3 Surovine (samo za predelane proizvode):

Obvezne sestavine: sestavine za pripravo 1 kg mase za pecivo „Ricciarelli di Siena“ so sladki mandlji od 35 do 50 %, prečiščen sladkor od 35 do 47 %, beljak kokošjega jajca od 6 do 12 %, sladkor v prahu od 5 do 8 %, sredstva za vzhajanje (amonijeve soli in/ali natrijeve soli) kolikor zadostuje. Dovoljena je raba pasteriziranega jajčnega beljaka ali beljaka v prahu. Neobvezne sestavine so grenki mandlji do največ 6 % celotne mase, kot delež sladkih mandljev, glukozni sirup ali invertni sladkor do največ 10 % celotne mase, kot delež prečiščenega sladkorja, cvetlični med kot dodatek drugim sladilom do največ 7 % mase, arome: vanilja v stroku ali vanilin, eterična olja agrumov, mandljeva aroma, posamično ali skupaj, kolikor zadostuje; kandirana pomarančna lupina: največ 5 % mase; hostije: uporaba za osnovo peciva; sorbinska kislina: v skladu z veljavno zakonodajo. Druge sestavine, dodatki, barvila ali konzervansi niso dovoljeni.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Svežost proizvoda se lahko zagotovi le, če se proizvodnja in pakiranje odvijata neprekinjeno, kar pomeni, da se morata odvijati na območju iz točke 4. Ohranjanje stopnje relativne vlage iz točke 3.2 se zagotovi s pakiranjem takoj po fazi ohlajanja, kar prepreči nastanek dveh nasprotnih pojavov, kar bi lahko škodovalo videzu (spremembe skorje) in čvrstosti ter svežosti: vpliv preveč suhega zraka iz okolja povzroča sušenje mase, prevelika vlaga pa nezadostno odpornost mase na otip.

3.6 Posebna pravila za rezanje, ribanje, pakiranje itd.:

„Ricciarelli di Siena“ se prodajajo v posamičnih embalažah ali v vrečkah, z več kosi peciva. Značilna svežost, mehkost in aroma, kot tudi celost proizvoda se zagotovi s pakiranjem na samem območju ter z izbiro embalaže. Embalaža za posamezno pecivo predvideva pakiranje peciva v primerne neprepustno zaprte zavitke. Primerna embalaža za številnejše kose peciva pa so razni neprepustno zaprti prozorni pladnji ali skledice ali pladnji s satovjem, ki so po obliki in meri primerni za velikost posameznega peciva in ki se jih kasneje zavije v termično zaprte prozorne folije in zapakira v kartonasto ali pločevinasto embalažo.

3.7 Posebna pravila za označevanje:

Na etiketi mora biti napisano „Ricciarelli di Siena“ in „Indicazione Geografica Protetta“ ali kratica „IGP“ ter ostali podatki kot so ime, naziv, naslov proizvajalca in podjetja za pakiranje; logotip, ki prikazuje podobo, ki se neločljivo uporablja z zaščiteno geografsko označbo.

Imena „Ricciarelli di Siena“ se ne prevaja. Velikost logotipa se prilagodil glede na velikost embalaže.

4. Jedrnata opredelitev geografskega območja:

Območje proizvodnje in pakiranja peciva „Ricciarelli di Siena“ zajema celotno upravno ozemlje pokrajine Siena.

5. Povezava z geografskim območjem:

5.1 Posebnost geografskega območja:

Za ozemlje je značilna velika prisotnost slaščičarske obrti, dediščina pomembne vloge območnih trgovin z zelišči iz preteklih stoletij, nastalih v srednjem veku, ki so ohranjale značilno območno proizvodnjo. Pomembnost te panoge lahko razberemo iz števila podjetij in zaposlenih, ki se ukvarjajo s slaščičarsko proizvodnjo in tudi v velikem deležu izvoza. Ta uspeh se v veliki meri naslanja na tradicionalne tehnike proizvodnje, pri kateri se uporabljajo izkušnje mojstrov.

5.2 Posebnost proizvoda:

Posebna značilnost tega proizvoda je mehkost testa, ki je kompaktno, ampak se ne drobi, ter njegova bela, rahlo zapečena barva. Posebnost peciva „Ricciarelli di Siena“ je povezana tudi z nekaterimi tradicionalnimi proizvodnimi tehnikami, povezanimi s imenom in jih lahko tako povzamemo:

— vzhajanje in peka v peči;

— zrnatost testa;

— posebna mehkoba zaradi obdelave mase in uporaba jajčnega beljaka;

„Ricciarelli di Siena“ se od podobnih proizvodov razlikujejo zaradi tega, ker se ne uporablja krompirjev škrob ali moka, ki bi poslabšala kakovost proizvoda. Bela barva mase je povezana zgolj z uporabo sladkorja.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Nedvomen sloves peciva „Ricciarelli di Siena“ se kaže v njihovi uveljavitvi kot značilne in nenadomestljive sladice v božičnem času. Pomembnejše objave na temo gastronomije in tradicionalnih jedi poročajo o tem, da za prebivalce Siene brez peciva „Ricciarelli di Siena“ božič ni pravi božič. S časom se je njihova raba razširila tudi na druge mesece v letu, predvsem zaradi velikega obiska domačih in tujih turistov iz vseh koncev sveta, kar je okrepilo prodajo na tujem, s tem pa je oslabela povezava z večjimi verskimi prazniki in pomembnimi življenjskimi dogodki. Proizvodnja peciva „Ricciarelli di Siena“ je sprva potekala v samostanih ali v obrtnih delavnicah in prodajalnah zelišč, saj so to bili edini kraji, kjer je bilo možno dobiti začimbe in dišavnice, potrebne za aromo in konzerviranje hrane. Dokazi o tej tradiciji so še danes vidni, saj so v starem mestnem jedru Siene stare trgovinice in obrtne delavnice ohranile izvirne freske z zlatimi napisi pravih hvalnic značilnim sladicam, kot so Ricciarelli, Panforte in drugi izdelki, ki so bili proizvedeni v teh prostorih. Parige, novelist in komediograf iz Siene, v eni izmed novel pripoveduje o nekem gospodu iz Siene z imenom Ricciardetto della Gherardesca (od tod izvira ime peciva), ki je po vrnitvi iz križarske vojne uvedel uporabo nekaterih arabskih sladic, ki so po obliki spominjale na obuvala sultanov. Prvo navajanje specifičnega termina „Riciarello“ je zabeleženo v nekem dolgem seznamu toskanskih sladic, ki je bil objavljen v „Ditirambo di S.B. in onore del Caffè e dello Zucchero“, natisnjenem leta 1814 v Livornu. Povezava s Sieno se kaže iz zapisa „della lupa i Ricciarelli“, beseda „lupa“(volkulja) pa je simbol mesta.

Leta 1891 je bil objavljen prvi izvod pomembnega dela avtorja Pagglierina Artusija z naslovom „La scienza in cucina e l’arte di mangiar bene“, prvi primer kuharske knjige nacionalne tradicionalne kuhinje. Recept številka 629 opisuje pripravo zadevnega proizvoda in ima v naslovu ime „Ricciarelli di Siena“. Sestavine, naštete v receptu, so v rabi še danes: „drobno mleti beli sladkor, sladki in grenki mandlji, beljaki, dišave pomarančne lupine“.

Sklic na objavo specifikacije:

Upravni organi so sprožili nacionalni postopek ugovora z objavo vloge za priznanje ZGO „Ricciarelli di Siena“ v Uradnem listu Italijanske republike št. 149 z dne 29. junija 2005.

Celotno besedilo proizvodne specifikacije je na voljo na spletni strani:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali